Diskors mill-Eċċellenza Tiegħu, George Vella, President ta' Malta dwar il-Preżentazzjoni lillFondazzjoni Wirt Artna tal-Lapida ddedikata lil Fortunato Mizzi. 6 ta' Mejju 2019 Onorevoli Ministri Eċċellenzi President tal-Fondazzjoni Wirt Artna Sinjuri Bi pjaċir qiegħed magħkom għall-preżentazzjoni lill-Fondazzjoni Wirt Artna tal-Lapida ddedikata lil Fortunato Mizzi. Ix-xogħol biex dan l-artefatt storiku jinġieb Malta beda snin ilu meta kont għadni nokkupa lkariga ta' Ministru għall-Affarijiet Barranin. Matul dawn l-aħħar snin, saret ħafna riċerka biex tiġi misjuba. Għandi l-pjaċir nara, li l-ħin u x-xogħol tal-istaff tal-Ambaxxata ta' Malta f'Ruma, b'mod partikolari, dak tal-Ambaxxatur, l-E.T. Vanessa Frazier, jissarraf fi frott li għamel l-okkażjoni tal-lum possibbli. Ninsab grat lejn l-Opera di Santa Croce għad-donazzjoni tal-artefatt, kif ukoll għall-attenzjoni u l-kura li ħadu fil-protezzjoni u l-preservazzjoni tal-Lapida għal madwar dawn l-aħħar 80 sena. Fl-aħħar nett, nirringrazzja lill-Fondazzjoni Wirt Artna u lill-President tagħha, Mario Farrugia, li se joffru dar ġdida lil din il-Lapida storika, hawnhekk fil-Mużew tal-Gwerra ta' Malta fil-Birgu, biex b'hekk tkun tista' tiġi apprezzata fil-kuntest storiku tagħha, kemm mill-Maltin, kif ukoll minn dawk li jiġu jżuruna. Nirringrazzjakom.